รัฐบาลไทย-ข่าวทำเนียบรัฐบาล-รองรัดเกล้าฯ เผย ครม. มีมติรับทราบผลการดำเนินการในภาพรวมในประเด็นต่าง ๆ ที่เกี่ยวกับสิทธิของมารดา ในช่วงระหว่างก่อน และหลังการคลอดบุตร กรณีการบริโภคโฟลิก เอซิด (วิตามิน B9)
วันอังคารที่ 27 กุมภาพันธ์ 2567
27/02/2567
รองรัดเกล้าฯ เผย ครม. มีมติรับทราบผลการดําเนินการในภาพรวมในประเด็นต่าง ๆ ที่เกี่ยวกับสิทธิของมารดา ในช่วงระหว่างก่อน และหลังการคลอดบุตร กรณีการบริโภคโฟลิก เอซิด (วิตามิน B9)
รองรัดเกล้าฯ เผย ครม. มีมติรับทราบผลการดําเนินการในภาพรวมในประเด็นต่าง ๆ ที่เกี่ยวกับสิทธิของมารดา ในช่วงระหว่างก่อน และหลังการคลอดบุตร กรณีการบริโภคโฟลิก เอซิด (วิตามิน B9)
วันที่ 27 กุมภาพันธ์ 2567 นางรัดเกล้า อินทวงศ์ สุวรรณคีรี รองโฆษกประจําสํานักนายกรัฐมนตรี เผยว่า ที่ประชุมคณะรัฐมนตรี (27 กุมภาพันธ์ 2567) มีมติรับทราบตามที่ กระทรวงสาธารณสุข (สธ.) ได้เสนอสรุปผลการพิจารณา/ผลการดําเนินการ/ความเห็นในภาพรวมของหน่วยงานรัฐที่เกี่ยวข้อง กรณีที่หน่วยงานของรัฐยังมิได้ปฏิบัติให้ถูกต้องครบถ้วนตามหมวด 5 หน้าที่ของรัฐ ของรัฐธรรมนูญแห่งราชอาณาจักรไทย พุทธศักราช 2560 (เรื่อง สิทธิของมารดา ในช่วงระหว่างก่อน และหลังการคลอดบุตร กรณีการบริโภคโฟลิก เอซิด (วิตามิน B9) มาเพื่อดําเนินการ
รองโฆษกประจําสํานักนายกรัฐมนตรี กล่าวว่า สธ. ได้รวบรวมและสรุปผลพิจารณา ในภาพรวม สรุปดังนี้
1. การผลักดันเรื่องการป้องกันความพิการแต่กําเนิดเป็นระเบียบวาระแห่งชาติ : สธ. เป็นหน่วยงานหลักในการพัฒนานโยบายและแผนการดําเนินงานด้านการป้องกันความพิการแต่กําเนิดในระดับชาติ โดยได้จัดทําแผนปฏิบัติการภายใต้นโยบายและยุทธศาสตร์การพัฒนาอนามัยการเจริญพันธุ์แห่งชาติ ฉบับที่ 2 (พ.ศ. 2560-2569) ว่าด้วยการส่งเสริมการเกิดและการเจริญเติบโตอย่างมีคุณภาพ
2. การจัดให้มี คกก. ขับเคลื่อนบูรณาการความร่วมมือกับหน่วยงาน : สธ. ได้แต่งตั้งคณะอนุกรรมการขับเคลื่อนแผนงานระดับประเทศในการดูแลรักษาและป้องกันเด็กพิการแต่กําเนิด นอกจากนี้ ยังอยู่ระหว่างจัดทําคําสั่ง สธ. เรื่องแต่งตั้งคณะอนุกรรมการขับเคลื่อนการควบคุมและป้องกันภาวะโลหิตจางจากการขาดธาตุเหล็กและกรดโฟลิก อีกด้วย
3. การผลักดันให้มีการจัดทํากฎหมายสิทธิของมารดาในช่วงระหว่างก่อน และหลังการคลอดบุตร : สปสช. กําหนดให้มีรายการเพื่อป้องกันภาวะโลหิตจางจากการขาดธาตุเหล็ก และลดความพิการแต่กําเนิดอยู่ภายใต้ชุดสิทธิประโยชน์ด้านการส่งเสริมสุขภาพและป้องกันโรคในระบบหลักประกันสุขภาพแห่งชาติ
4. การสนับสนุนงบฯ ในด้านการบริการสร้างเสริมสุขภาพและป้องกันโรคเพื่อช่วยลดภาระค่าใช้จ่ายในการรักษาพยาบาลในระยะยาว : สธ. และ สสส. ได้จัดสรรงบฯ และหาแหล่งเงินทุนเพื่อการวิจัยเกี่ยวกับวิตามินโฟลิก เอซิด (วิตามิน B9) รวมทั้งสนับสนุนโครงการสร้างเสริมสุขภาพต่างๆ
5. การให้หน่วยงานของรัฐบูรณาการความร่วมมือในการรณรงค์และประชาสัมพันธ์ให้หญิงวัยเจริญพันธุ์และมารดาในช่วงระหว่างก่อน และหลังการคลอดบุตรทราบถึงประโยชน์ของโฟลิก เอซิด (วิตามิน B9) : สธ. ได้รณรงค์และประชาสัมพันธ์ในเรื่องสิทธิและประโยชน์ของการได้รับบริการยาเม็ดเสริมธาตุเหล็กและวิตามินโฟลิก เอซิด (วิตามิน B9) ศธ. จัดทํากรอบหลักสูตรและพัฒนาหลักสูตรสถานศึกษาการเรียนรู้ด้านสุขศึกษาแก่เยาวชนทุกระดับ รง. สนับสนุนการบูรณาการการประชาสัมพันธ์ให้ความรู้ในเรื่องดังกล่าวในสถานประกอบการและกํากับ ดูแล และส่งเสริมให้นายจ้างปฏิบัติตามกฎหมายคุ้มครองแรงงานและกฎหมายอื่นๆ ที่เกี่ยวข้อง
6. การเร่งรัดดําเนินการจัดเก็บข้อมูลสุขภาพเข้าสู่ระบบคลังข้อมูลสุขภาพ (HDC) : สธ. พัฒนาระบบเฝ้าระวังความพิการแต่กําเนิดระดับประเทศจากแหล่งข้อมูลความพิการแต่กําเนิดที่เก็บรวบรวมข้อมูลจาก รพ. สังกัด สธ. ทั่วประเทศ
7. การให้มีการอบรมให้ความรู้แก่ อสม. เพื่อให้ความรู้แก่ประชาชนในชุมชน : สธ. ได้ผลิตสื่อสําหรับ อสม. เพื่อใช้สื่อสารและติดตามการดําเนินงานในพื้นที่ รวมทั้งพัฒนาทักษะและให้คําปรึกษาเรื่องการเตรียมความพร้อมก่อนการตั้งครรภ์และความสําคัญของการได้รับวิตามินโฟลิก เอซิด (วิตามิน B9) แก่ อสม.
8. ให้ทุกจังหวัดให้ความสําคัญในเรื่องของการป้องกันความพิการแต่กําเนิด และ 9.ให้ สธ. เป็นหน่วยงานหลักร่วมกับหน่วยงานที่เกี่ยวข้องจัดให้มีจําหวัดนําร่องเรื่องการป้องกันความพิการแต่กําเนิด : ใน 2 ข่อสุดท้ายนี้ สธ. อยู่ระหว่างเตรียมการจัดประชุมร่วมกับหน่วยงานที่เกี่ยวข้อง เช่น มท. เพื่อพิจารณาหารือต่อไป